b'\n_START_ARTICLE_\n\xc5\xa0ventasis Urbonas I\n_START_SECTION_\nPotifikatas\n_START_PARAGRAPH_\nUrbonas I t\xc4\x99s\xc4\x97 prie\xc5\xa1i\xc5\xa1k\xc4\x85 Kaliksto I politik\xc4\x85 antipopie\xc5\xbeiaus \xc5\xa1v. Hipolito at\xc5\xbevilgiu. Tais laikais Ba\xc5\xbeny\xc4\x8dia Romoje augo ir vyst\xc4\x97si. Urbonui I yra priskiriama dekretas d\xc4\x97l tikin\xc4\x8di\xc5\xb3j\xc5\xb3 auk\xc5\xb3 \xc5\xa0v. Mi\xc5\xa1i\xc5\xb3 metu, kuriame teigiama, kad tikin\xc4\x8di\xc5\xb3j\xc5\xb3 aukos gali b\xc5\xabti skirtos ba\xc5\xbenytiniams tikslams, krik\xc5\xa1\xc4\x8dioni\xc5\xa1kos bendrov\xc4\x97s gerov\xc4\x97s u\xc5\xbetikinimui bei varguoliams._NEWLINE_\xc5\xa0ventojo Urbono I liturginis min\xc4\x97jimas \xe2\x80\x93 gegu\xc5\xbe\xc4\x97s 25 d.  \xc4\xae j\xc4\xaf kreipiamasi pagalbos audr\xc5\xb3 bei \xc5\xbeaib\xc5\xb3 metu. Da\xc5\xbeniausiai vaizduojamas su vynu ir vynuog\xc4\x97mis; prie sulau\xc5\xbeytos kolonos ir nuo jos nukritusio stabo; ryk\xc5\xa1te; stulpu ir jo nukirsta galva.\n_START_SECTION_\nPalaidojimo vieta\n_START_PARAGRAPH_\nBuvo manyta, kad Urbonas I palaidotas Coemetarium Praetextati, kur buvo kapas su jo u\xc5\xbera\xc5\xa1ytu vardu. Ta\xc4\x8diau kasin\xc4\x97jim\xc5\xb3 Kaliksto katakombose metu ital\xc5\xb3 archeologas Giovanni de Rossi atideng\xc4\x97 sarkofago vir\xc5\xa1\xc5\xb3, kuris leid\xc5\xbeia manyti, kad b\xc5\xabtent ten yra palaidotas popie\xc5\xbeius. De Rossi taip pat surado palaidot\xc5\xb3 \xc5\xa1iose katakombose kankini\xc5\xb3 ir i\xc5\xa1pa\xc5\xbein\xc4\x97j\xc5\xb3 s\xc4\x85ra\xc5\xa1\xc4\x85, kuriame buvo minimas ir Urbono vardas. Archeologas padar\xc4\x97 i\xc5\xa1vad\xc4\x85, kad Urbonas, palaidotas Coemetarium Praetextati tai vyskupas, o popie\xc5\xbeius palaidotas \xc5\xa0v. Kaliksto katakombose. Ta\xc4\x8diau daugelis istorik\xc5\xb3 su tuo nesutinka, remdamiesi popie\xc5\xbeiaus Siksto III \xc5\xa1vent\xc5\xb3j\xc5\xb3, palaidot\xc5\xb3 \xc5\xa0v. Kataliksto katakombose, s\xc4\x85ra\xc5\xa1u. Ten minimas Urbonas priskiriamas ne Romos popie\xc5\xbeiams, o u\xc5\xbesienio vyskupams. Tod\xc4\x97l visgi galima manyti, kad popie\xc5\xbeius Urbonas I yra palaidotas Coemetarium Praetextati.'